Ar Ebrill yr 2il 2012 bu 30 mlwyddiant dechrau Rhyfel y Falklands.

Ynysoedd yn ne Môr yr Iwerydd yw’r Falklands, rhyw 12,700km o Brydain a thua 700km o Dde America a’r Ariannin. Daethon nhw’n rhan o’r Ymerodraeth Brydeinig yn 1843 ond yn 1960 galwodd y cenhedloedd unedig am ddiwedd trefedigaethau ac ‘roedd y Falklands wedi’i rhestru fel un o drefedigaethau’r DU. Sbardunodd hyn honiadau’r Ariannin am berchnogaeth.

Yn 1982, goresgynnodd lluoedd arfog yr Ariannin ar yr ynysoedd a bu cyfres fer ond treisgar o frwydrau o’r enw Rhyfel y Falklands. Daeth hynny i ben gyda byddinoedd Prydeinig yn gorchfygu’r ynys. Yn 1995, arwyddodd y Llywodraeth Brydeinig a Llywodraeth yr Ariannin Ddatganiad Unol yn dweud y dylai bod Ardal Arbennig am Gydweithrediad i archwilio ac ymelwa o fwynau ac olew dan y moroedd sy’n amgylchynu’r Falklands.

Nawr, yn 2012 mae pethau wedi gwaethygu eto rhwng yr Ariannin a’r DU. Mae’r Ariannin wedi gwrthwynebu llong danfor Brydeinig yn yr ardal. Maen nhw’n gweld presenoldeb y peilot hofrennydd, y Tywysog William, ymweliad gan aelodau seneddol a llong ryfel fodern, yr HMS Dauntless, fel bygythiad milwrol.

 Felly, pam yr holl firi?

**1/** Mae dros 3000 o bobl Brydeinig yn byw ar ynysoedd y Falklands. Dywedodd Llywodraeth Prydain na fyddai’n ystyried trosglwyddo’r ynysoedd i lywodraeth yr Ariannin os nad yw’r ynyswyr yn dymuno hynny.

Dadleuir yr Ariannin nad oes gan yr ynyswyr hawl i wneud y penderfyniad hwnnw, oherwydd eu bod nhw wedi cyrraedd i gymryd lle’r boblogaeth Ariannaidd yn 1833.

**2/** Mae’r Ariannin yn hawlio’r môr bas hefyd, a hynny o dan gonfensiwn 1958 y Cenhedloedd Unedig. Mae’r DU yn dadlau yn erbyn hyn.

**3/** Mae gan yr ardal o gwmpas y Falklands, yn ôl pob sôn, gronfeydd enfawr o olew, un o rai mwya’r byd. Cafodd ei ddarganfod yn 1998, ac mae’r Arolwg Daearegol Prydeinig yn amcangyfrif bod tu 60 biliwn casgen o olew yno! Yn fras, mae hynny’n golygu fod gan bwy bynnag sydd berchen ar y Falklands fynediad i ffynhonnell ynni enfawr, ac mi fyddan nhw’n gyfoethog iawn yn y dyfodol!

Pa ynys yw’r fwyaf egnïol yn y DU? Ynys Môn wrth gwrs!

Hyd yn oed cyn i’r twf yn natblygiad ynni adnewyddadwy ddechrau, ’roedd Ynys Môn yn gartref i orsaf bŵer niwclear Wylfa. Dechreuodd gynhyrchu trydan yn 1971 a dyma’r olaf o’i math i gael ei hadeiladu ym Mhrydain. Fe ddaw cynhyrchu i ben yno eleni (2012), ond, dywed y perchnogion y bydd rhaid disgwyl tan 2025 cyn a gellir datgymalu’r adeiladau. Ni fydd y safle’n gwbl glir tan 2091 pan fydd yr ymbelydredd ddigon isel i ymdopi ag o!

Mae potensial ynni Ynys Môn yn llawer mwy na hynny. Mae wedi’i amgylchynu gan fôr â cherrynt llanw pwerus iawn wrth i ddŵr frysio i mewn ac allan o Fae Lerpwl drwy’r afon Menai neu o amgylch Ynys Cybi i’r gorllewin. Mae’ llifoedd hyn yn newid cyfeiriad pob chwe awr a chwarter ac maen nhw’n gallu symud hyd ar 10km yr awr a hynny oll drwy bŵer disgyrchiant y lleuad.

Mae tonau enfawr yn cario ynni o stormydd ar Fôr yr Iwerydd i lannau gorllewino Ynys Môn ac mae tiroedd isel a chymharol wastad yr ynys yn caniatáu gwyntoedd cryfach na’r arfer. Weithiau, mae hi ddigon heulog i ddarparu ynni solar hefyd!

Lansiwyd y fenter Ynys Môn, Ynys Ynni yn 2012 ac mae’r fenter yn gysylltiedig ag addysg ac ymchwil yng Ngholeg Menai, Llangefni. Yno, archwilir projectau megis ynni gwynt, llanw, biomas a phrojectau micro-gynhyrchu eraill yn ogystal â photensial adeiladu gorsaf niwclear arall yn Wylfa.

Yn 2011, gwnaethpwyd yr ynys yn un o Ardaloedd Menter Cymru gan ganolbwyntio ar gynlluniau ynni.

 Croesol i’ch Gorsafoedd Pŵer cyfeillgar yng nghefn gwlad Cymru!

 Mae cymorthdaliadau’r llywodraeth ar gyfer micro-gynhyrchu trydan wedi newid gwedd tai mewn sawl pentref Cymraeg. Cafodd sawl cynllun micro-gynhyrchu ynni solar eu ffitio ar doeau ledled Cymru ac mae pob un yn cyfrannu ychydig o drydan gwerthfawr yn ôl i Grid Cenedlaethol y wlad.

Bydd paneli solar yn cynhyrchu trydan mewn golau dydd, yn cynnwys dyddiau cymylog neu oer oherwydd yr ymbelydredd solar sy’n darparu’r ynni, nid tymheredd yr aer.

Mae daearyddiaeth leol yn holl bwysig o ran penderfynu pa mor effeithlon fydd panel solar.

* Dylai’r panel wynebu’r de. Mae’r haul yn codi yn y dwyrain ac yn machlud yn y gorllewin ac mi fydd ar ei fwyaf pwerus ganol dydd pan fydd ongl y goleuni sy’n dod drwy’r atmosffer ar ei fwyaf serth. Golyga hyn mai dyma pryd bydd yr ynni sy’n pasio drwy’r atmosffer a’r llwch ar ei wanaf. O ganlyniad, ni fydd pobl sydd wedi ffitio’r paneli i wynebu’r dwyrain neu’r gorllewin yn casglu cymaint o ynni.
* Ni ddylai’r paneli gael unrhyw gysgod arnyn nhw oherwydd bydd effeithlonrwydd y set gyfan yn gostwng pan fydd y golau ar un yn llai na’r rhai eraill. Mae hyn yn golygu, pe bai coeden ar y ffordd mi fyddai’n effeithio ar y cynhyrchiant cyfan a byddai cysgod gan fryn neu dŷ arall hefyd yn achosi gostyngiad mawr o ran cynhyrchu.
* Yn ddelfrydol, byddai ongl y tŷ yn un ongl sgwâr i’r haul fel bod y pelydrau sy’n syrthio arnyn nhw mor ddwys â phosibl.
* Fel mae’r dechnoleg nawr, byddai set arferol o 5 panel yn cynhyrchu tua 1000 wat o drydan ganol dydd ar ddiwrnod heulog o haf. Mae hyn yn ddigon i bweru goleuadau a theledu mawr ond yn llai na hanner beth sydd ei angen i ferwi tegell cyffredin. Fodd bynnag, mae'n cynhyrchu trydan drwy’r adeg ac mae tegell yn berwi mewn ychydig funudau felly mae’n debygol iawn i ychydig gael ei allyrru i’r grid cenedlaethol.